tomron87/hebrew-wikipedia-sentences-corpus huggingface dataset:
על פי הנחיות ICMJE המתוקנות, כותבים רפואיים מקצועיים שכותבים מאמרים אינם פטורים מלהירשם כמחברי המאמר.
בשל אופייה הסמוי, קשה לקבוע באיזו תדירות מתרחשת כתיבת צללים.
בין 1998 ל-2005 פרסמה חברת התרופות וויית' (Wyeth) 26 מאמרים המקדמים טיפול הורמונלי חלופי (HRT) שפורסמו בכתבי עת מדעיים.
מסמכים פנימיים סודיים לשעבר של Wyeth המספקים עדות לכך ניתנים לצפייה בארכיון המסמכים של תעשיית התרופות.
נראה שכתיבת צללים התרחשה גם ב-75% מהניסויים במימון התעשייה בין השנים 1994 - 1995 שאושרו על ידי הוועדות האתיות המדעיות של קופנהגן ופדריקסברג.
מתוך המאמרים שפורסמו מ-1998 עד 2000 בנוגע לסרטרלין, בין 18% ל-40% היו מאמרי צללים שנכתבו על ידי פייזר.
שאלון בשיטות ברות-השוואה בשנים 2005 ו-2008 עם שיעור תגובה של 14-28% מצא ירידה במספר האנשים שדיווחו על כתיבת רפאים בקרב כותבים רפואיים מקצועיים.
רוב חברות התרופות מעסיקות מנהלי פרסומים שעשויים לנהל את כתיבת הפרסומים על מוצריהן באמצעות צוות כותבים רפואיים של החברה, או להתקשר לחברות תקשורת רפואית או לכותבים רפואיים עצמאיים.
העתקים של המאמרים מופצים לרופאים על ידי נציגי חברות התרופות במקום עלוני מוצרים.
נוהג זה עשוי להיות בלתי חוקי, אם הוא מהווה למעשה פרסום או תמיכה בשימוש בתרופה עבור התוויות או מינונים שאינם מאושרים.
ניתן להגדיל את התשלומים לכותבי רפאים רפואיים באמצעות חוזי ייעוץ, נסיעות בתשלום להוראת קורסי המשך רפואיים או מענקים.
חלק מהאקדמאים או הרופאים המגויסים לחברות, ידועים בתור "KOLs" (" מובילי דעות מרכזיים ") או "TLs" ("מובילי מחשבה").
ב-24 ביוני 2010, הוציא הסנאטור צ'ארלס אי.
גרסלי, חבר בכיר בוועדת הכספים של הסנאט של ארצות הברית, דו"ח על כתיבת רוחות רפאים רפואיות.
בדו"ח נכתב: "לוועדה נמסרו מסמכים מתביעות משפטיות אחרונות הקשורות למוצרי הטיפול ההורמונלי של וויית'.
המסמכים הראו שוויית' שכרה חברת תקשורת וחינוך רפואית (בשם DesignWrite), לניסוח מאמרי סקירה בנוגע לסיכון לסרטן השד של מוצרי טיפול הורמונלי ולאחר מכן הזמינו חוקרים אקדמיים להירשם שכאילו כביכול הם המחברים הראשיים."
סופרבול LVIII (סופרבול 58) היה משחק פוטבול, שנערך ב-11 בפברואר 2024 בין אלופת עונת 2023 של חטיבת ה-NFC סן פרנסיסקו 49' לאלופת חטיבת ה-AFC קנזס סיטי צ'יפס ושימש גמר ליגת ה-NFL.
המשחק שוחק באצטדיון אליג'אנט בפרדייז, נבדה, וניצחה בו קנזס סיטי בתוצאה 25–22, לאחר הארכה.
במשחק צפו 123.4 מיליון אנשים בארצות הברית והוא המשדר הנצפה ביותר בהיסטוריה.
היה זה שחזור של סופרבול LIV ארבע שנים קודם לכן, שבו ניצחו הצ'יפס 31–20. זה היה הסופרבול הראשון שנערך בנבדה, והשלישי ברציפות במערב ארצות הברית אחרי סופרבול LVI באינגלווד, קליפורניה וסופרבול LVII בגלנדייל, אריזונה.
זו הפעם הראשונה מאז סופרבול LV שהאלופה המכהנת משחקת בגמר, כשגם אז הייתה זו קנזס סיטי צ'יפס והפעם הראשונה מאז ניו אינגלנד פטריוטס בעונת 2004 (סופרבול XXXIX) שקבוצה זוכה בתואר שנה אחר שנה.
ב-23 במאי 2018 בחרה הליגה בתחילה בניו אורלינס, לואיזיאנה, כמארחת סופרבול LVIII.
עם זאת, במרץ 2020 החליטו הליגה וארגון השחקנים להרחיב את העונה הסדירה מ-16 ל-17 משחקים, מה שדחה את תאריך הסופרבול LVIII ל-11 בפברואר 2024 וגרם להתנגשות עם חגיגות המרדי גרא בעיר.
ב-14 באוקטובר 2020 הודיעה הליגה כי ניו אורלינס תארח במקום את הסופרבול LIX, וב-15 בדצמבר 2021 הכריזה שאצטדיון אליג'אנט בפרדייז שבאזור לאס וגאס, נבדה, יארח את סופרבול LVIII.
סמליל הסופרבול הרשמי נחשף ב-13 בפברואר 2023, וממשיך את התבנית שנקבעה בסופרבול LVI: מספר המשחק מיוצג בספרות רומיות המשקפות את העיר המארחת, כשבאמצע גביע וינס לומברדי.
במקרה זה האותיות צבועות בסגול ובאדום וכוללות את הסטריפ ואת שלט הכניסה ללאס וגאס, והאותיות המעוגלות פנימה מזכירות את הארכיטקטורה של מלון הבלאג'יו.
סן פרנסיסקו 49' סיימה את עונת 2023 עם מאזן 12–5 ובמקום הראשון בחטיבת ה-NFC.
בפלייאוף ניצחו הניינרס 34–31 את גרין ביי פאקרס ובגמר החטיבתי 34–31 את דטרויט ליונס, כשלמרות פיגור 7–24 במחצית הצליחה סן פרנסיסקו לזכות ב-27 נקודות ללא מענה במחצית השנייה ולהעפיל לסופרבול שמיני בתולדותיה.
סופרבול LVIII היה הראשון של ה-49' מאז הסופרבול LIV, ואם היו זוכים בו היו הופכים לקבוצה הראשונה ב-NFC והשלישית בליגה לזכות בשישה סופרבולים אחרי פיטסבורג סטילרס וניו אינגלנד פטריוטס.
קנזס סיטי הגיעה לעונת 2023 כאלופת הליגה לאחר שזכתה בסופרבול LVII, וסיימה את העונה במאזן 11–6 במקום השלישי בחטיבת ה-AFC.
סופרבול LVIII היה הרביעי של הקבוצה בחמש השנים האחרונות, לאחר שניצחו את מיאמי דולפינס 26–7 בסיבוב הוויילד קארד, את המדורגת שנייה באפלו בילס 27–24 ואת המדורגת ראשונה בולטימור רייבנס 17–10 בגמר החטיבה השישי ברציפות שלהם.
זוהי ההופעה השישית של הצ'יפס בסופרבול והרביעית תחת הקוורטרבק פטריק מהומס.
הקבוצה זכתה בסופרבולים IV, LIV ו-LVII, ולאחר שזכתה בו הפכה לראשונה שזוכה בשתי אליפויות רצופות מאז ניו אינגלנד פטריוטס ב-2003 ו-2004.
הרבע הראשון של המשחק הסתיים ללא נקודות, ואלו הגיעו רק בבעיטה של קיקר הפורטי ניינרס ג'ייק מודי 18:12 דקות מתחילת המשחק.
שבע דקות לאחר מכן מסר הווייד רסיבר של סן פרנסיסקו ג'אואן ג'נינגס לראנינג בק כריסטיאן מקפרי לטאצ'דאון, ובעיטה מוצלחת של מודי העלתה את היתרון ל-10–0. הצ'יפס השיגו נקודות ראשונות 20 שניות בלבד לסיום המחצית, כששער שדה מ-28 יארד של הריסון באטקר קבע את תוצאת הרבע השני, 10–3 ל-49'.
באטקר השווה את התוצאה 5:36 לסיום עם שער שדה, ומודי והוא החליפו שערי שדה שקבעו 19–19 בסיום הזמן החוקי והובילו להארכה השנייה בתולדות הסופרבול אחרי סופרבול LI, בו ניצחה ניו אינגלנד פטריוטס את אטלנטה פלקונס.
סן פרנסיסקו פתחה את ההארכה ולאחר 7:38 דקות שער שדה מ-27 יארד של מודי העלה אותם ליתרון 22–19, אך שלוש שניות לסיום מקולי הארדמן קלט מסירה של מהומס לטאצ'דאון וקבע את תוצאת המשחק, 25–22 לקנזס סיטי.
הסופרבול נערך בסך הכל 74:57 דקות, הסופרבול הארוך בהיסטוריה והמשחק השביעי באורכו בהיסטוריה של ה-NFL.
הצ'יפס זכו בסופרבול הרביעי בתולדותיהם, והקוורטרבק מהומס נבחר ל-MVP של משחק הסופרבול בפעם השלישית בקריירה, לאחר שזכה בסופרבול השלישי שלו.
בכך הוא הפך לשלישי בהיסטוריה שזוכה בתואר ה-MVP שלוש פעמים (אחרי ג'ו מונטנה וטום בריידי) ולראשון שעושה זאת בשני סופרבולים רצופים.
סופרבול LVIII שודר בטלוויזיה על ידי CBS כחלק מהרוטציה החדשה של חוזה השידור של ה-NFL בין הרשתות CBS, פוקס, NBC ו-ABC/ESPN.
כמו כן הועבר המשחק בסטרימינג בשידור חי דרך פרמאונט+, ולראשונה נערך שידור מיוחד לנוער בניקלודיאון.
בישראל שודר המשחק בערוץ הספורט, ובמהלך השידור נודע על חילוץ החטופים מרפיח.
בשידור צפו 123.4 אנשים בארצות הברית, שיא כל הזמנים בהיסטוריה של הטלוויזיה, מה שיוחס בין היתר לשידור בניקולדיאון ולנוכחותה במשחק של הזמרת טיילור סוויפט, בת זוגו של טייט אנד הצ'יפס טרוויס קלסי.
ב-18 בינואר 2024 הוכרז שזמרת הקאנטרי ריבה מקנטייר תשיר את המנון ארצות הברית, לצד השחקן דניאל דוראנט שיעשה זאת בשפת הסימנים האמריקאית (ASL).
הראפר פוסט מאלון ביצע את "" וזמרת ה-R&B העכשווי אנדרה דיי שרה את "", כשהשחקנית אנג'ל פיניירו ביצעה את שני השירים ב-ASL.
ה-NFL הזמינה את חברי קבוצת הפוטבול של תיכון להיינהלונה מלהיינה, הוואי, לשמש כקפטני הכבוד במהלך הטלת המטבע, שכן העיר נפגעה קשות בשרפות בהוואי ב-2023.
ב-24 בספטמבר 2023 הוכרז שזמר ה-R&B אשר יוביל את מופע המחצית של הסופרבול LVIII.
עימו הופיעו גם אלישה קיז, H.E.R., ג'רמיין דופרי, ויל.איי.אם, ליל ג'ון ולודאקריס.
CBS גבתה כ-7 מיליון דולר אמריקאי עבור 30 שניות של סרטון פרסומת, ושמרה על המחיר של השנים הקודמות.
מספר חברות בריאות וקוסמטיקה רכשו פרסונות בסופרבול, מה שקושר לנוכחותה במשחק של טיילור סוויפט שגרמה לעלייה פוטנציאלית בצפייה בו בקרב נשים.
חברת ההימורים FanDuel הציגה פרסומת בכיכובו של השחקן קארל ות'רס, שנפטר ב-1 בפברואר באותה שנה.
המיליארדר היהודי רוברט קראפט, בעלי הניו אינגלנד פטריוטס, רכש 30 שניות פרסומת עבור סרטון למאבק בשנאת יהודים בעקבות העלייה בשיעורי האנטישמיות בתקופת מלחמת חרבות ברזל.
בפרסומת הופיע קרלנס ג'ונס, כותב הנאומים של מרטין לותר קינג שכתב איתו את נאום "יש לי חלום", שטען כי "השנאה משגשגת בשל דבר אחד - שתיקה".
מערך ההסברה הלאומי ומשרד התפוצות יצרו פרסומת ששודרה בפרמאונט+ וקורא לשחרור החטופים במלחמת חרבות ברזל משבי חמאס.
רוברט קנדי ג'וניור, המועמד העצמאי בבחירות לנשיאות ארצות הברית 2024, רכש פרסומת של 30 שניות והיה למועמד הראשון שעושה זאת מאז דונלד טראמפ ומייקל בלומברג בסופרבול LIV.
סופרבול LIX (סופרבול 59) היה משחק פוטבול, שהתקיים ב-9 בפברואר 2025, בין פילדלפיה איגלס, אלופת חטיבת ה-NFC לקנזס סיטי צ'יפס, אלופת חטיבת ה-AFC בליגת ה-NFL.
המשחק התקיים בסיזרס סופרדום בניו אורלינס ושודר ברשת פוקס.
במשחק גברה פילדלפיה איגלס על קנזס סיטי צ'יפס 40–22 וזכתה בפעם השנייה בתולדותיה בסופרבול.
במאי 2018, נבחרה ניו אורלינס כאתר לסופרבול LVIII ב-2024, אך לאור השינוי בלוחות הזמנים של הליגה והתנגשות עם אירועי מארדי גרא, הוחלט להעביר את סופרבול LVIII ללאס וגאס ולקבוע כי סופרבול LIX יתקיים בניו אורלינס.
העיר אירחה בעבר 10 פעמים את המשחק.
סופרבול LIX חתם את עונת 2024 בליגת ה-NFL.
לסופרבול העפילו אלופת חטיבת ה-AFC קנזס סיטי צ'יפס בפעם השביעית בתולדותיה (ובפעם החמישית מאז איחוד ליגת ה-NFL עם ה-AFL) ואלופת חטיבת ה-NFC, פילדלפיה איגלס בפעם החמישית בתולדותיה.
קנזס סיטי שזכתה באליפות הליגה בשתי העונות הקודמות, סיימה במאזן הטוב בליגה של 15–2, היא גברה בפלייאוף על יוסטון טקסאנס 23–14 ובגמר ה-AFC על באפלו בילס 32–29.
פילדלפיה סיימה במאזן השני בטיבו ב-NFC של 14–3. בפלייאוף גברה הקבוצה בבית על גרין ביי פאקרס 22–10, על לוס אנג'לס ראמס 28–22 ובגמר ה-NFC על וושינגטון קומנדרס 55–23.
המשחק התאפיין בדומיננטיות הגנתית והתקפית של פילדלפיה מתחילתו.
בתום המחצית הראשונה הובילה פילדלפיה 24–0 וברבע השלישי היתרון גדל ל-34–0. קנזס סיטי צמצמה את הפער בשלוש הדקות האחרונות של המשחק עם שני טאצ'דאונים ונקודות בונוס, אך ללא סיכון ממשי ליתרון של פילדלפיה, והמשחק הסתיים בניצחון 40–22.
ל-MVP של משחק הסופרבול נבחר ג'יילן הרטס, הקוורטרבק של פילדלפיה שמסר ל-221 יארד, שני טאצ'דאונים וחטיפה אחת, והשיג עוד 72 יארד וטאצ'דאון אחד בריצה.
מנגד הקוורטרבק של קנזס סיטי, פטריק מהומס איבד שלוש פעמים את הכדור והופל שש פעמים.
זכויות השידור למשחק הן של רשת FOX, צוות השידור כולל את קווין בורקהארדט (שדרן ראשי), טום בריידי (פרשן ראשי), ארין אנדרוז וטום רינדלי (שדרני קווים) ומייק פריירה (פרשן חוקים).
כחלק מהמסורת התקיים ראיון עם נשיא ארצות הברית לפי המשחק, ובאופן תקדימי הנשיא דונלד טראמפ נכח באצטדיון עצמו.
"ספוט" פרסומת (30 שניות) נמכר בסכום שיא של 7.5-8 מיליון דולר.
במשדר צפו כ-127.7 אמריקאים, הכמות הגדולה ביותר לתוכנית טלוויזיה ששודרה ברשת אחת בתולדות ארצות הברית.
בשיאו של המשדר צפו בו 137.7 מיליון צופים.
את מופע המחצית של הסופרבול הוביל קנדריק לאמאר, שהיה מצוות האמנים שהשתתפו במופע המחצית של סופרבול LVI ב-2022. בכך, לאמאר היה לראפר הראשון שמוביל לבדו את מופע המחצית של הסופרבול.
במופע השתתפו גם סיזה, מאסטרד והופעות אורח של סמואל ל.
ג'קסון בדמות הדוד סם וסרינה ויליאמס כאחת הרקדניות בשיר "Not Like Us", שיר דיס נגד דרייק שהיה בן זוגה של ויליאמס בעבר.
ההופעה משכה 125 תלונות רשמיות לוועדת התקשורת הפדרלית שכללו טענות לריקודים פרובוקטיביים, מילים גסות, גזענות, ושיוך לכנופיות.
למרות התלונות, ההופעה זכתה לשבחים רבים מהמבקרים והפכה למופע המחצית הנצפה ביותר בתולדות הסופרבול.
הנשיא דונלד טראמפ נכח באירוע, הנשיא המכהן הראשון שנכח בסופרבול.
גם טיילור סוויפט נכחה באירוע כדי לעודד את בן זוגה, טרוויס קלסי, ובעקבות כך ספגה בוז ממעריצי האיגלס.
את שירת המנון ארצות הברית ביצע ג'ון באטיסט ואת השיר "America the Beautiful" ביצעו טרומבון שורטי ולורן דייגל.
בתחום הפרמקולוגיה, סופראגוניסט הוא סוג של אגוניסט המסוגל לייצר תגובה מקסימלית גדולה יותר מהאגוניסט האנדוגני עבור קולטן המטרה, ולכן יעילותו עולה על 100%.
לדוגמה, גוסרלין הוא סופראגוניסט של קולטן ההורמון שמשחרר גונדוטרופין.
סופרבול LX (סופרבול 60) הוא משחק פוטבול שהתקיים ב-8 בפברואר 2026, בין סיאטל סיהוקס, אלופת חטיבת ה-NFC לניו אינגלנד פטריוטס, אלופת חטיבת ה-AFC בליגת ה-NFL.
המשחק התקיים באצטדיון ליווייס בסנטה קלרה ושודר ברשת NBC.
במשחק גברה סיאטל על ניו אינגלנד 13-29 וזכתה באליפות השנייה בתולדותייה.
במאי 2022, נבחר אצטדיון ליווייס מגרשה הביתי של סן פרנסיסקו 49' בעיר סנטה קלרה לארח את המשחק.
האצטדיון והעיר אירחו את המשחק בפעם השנייה, לאחר שאירחו את סופרבול 50 ב-2016, והייתה זו הפעם השלישית שהמשחק יתקיים באזור מפרץ סן פרנסיסקו.
סופרבול LX חתם את עונת 2025 בליגת ה-NFL.
לסופרבול העפילו אלופת ה-NFC סיאטל סיהוקס בפעם הרביעית בתולדותיה ואלופת ה-AFC ניו אינגלנד פטריוטס בפעם ה-12. הקבוצות נפגשו בעבר בסופרבול XLIX שחתם את עונת 2014, אז גברה ניו אינגלנד על סיאטל 28-24.
לאחר שהחמיצו את הפלייאוף בעונה הקודמת, סיאטל בהנהגתו של מאמן השנה השנייה מייק מקדונלד, החתימו לפני תחילת העונה את הקוורטרבק סאם דארנולד, הביאו את התופסים קופר קאפ וראשיד שאהיד ומנגד עזבו את הקבוצה התופסים די ג'יי מאטקלף וטיילר לוקט.
את עונת 2025 סיימה סיאטל במאזן של 14-3, הטוב ב-NFC.
השחקן הבולט לאורך העונה היה התופס ג'קסון סמית'-אנג'יגבה שסיים עם שיא קריירה של 1,793 ו-10 טאצ'דאונים.
בפלייאוף זכתה הקבוצה לסיבוב ראשון חופשי, בסיבוב השני גברה על סן פרנסיסקו 49' 13-3 ובגמר ה-NFC גברה על לוס אנג'לס ראמס 31-27.
למאמן הקבוצה מונה שחקן העבר שלה מייק ורייבל.
לקבוצה הייתה את הגמישות הגבוהה ביותר מתחת לתקרת השכר של הליגה והיא ניצלה זאת להחתמת שחקנים חופשיים בעיקר בצד ההגנתי.
לאחר שפתחה את העונה בהפסד ביתי ללאס וגאס ריידרס והפסד במחזור השלישי לפיטסבורג סטילרס, רשמה הקבוצה 10 ניצחונות רצופים בטרם הפסידה לבאפלו בילס.
את העונה סיימה בשלושה ניצחונות רצופים ובמאזן של 14-3, זהה לזה של מובילת ה-AFC דנוור ברונקוס.
היא זכתה לראשונה מ-2019 בראשות בית ה-AFC מזרח.
את הקבוצה הנהיג שחקן השנה השנייה, הקוורטרבק דרייק מיי שמסר ל-4,394 יארד ו-31 טאצ'דאונים ורץ לארבעה נוספים, הוא הוביל את הליגה בשיעור השלמות מסירה (72%) ובמדד הקוורטרבק רייטינג (113.5).
בפלייאוף גברה הקבוצה בסיבוב הראשון על לוס אנג'לס צ'רג'רס 16-3, בסיבוב השני על יוסטון טקסאנס 28-16 ובגמר ה-AFC ניצחה בחוץ את דנוור ברונקוס 10-7 במשחק שהתאפיין במזג האוויר הסוער שפקד אותו במהלך המחצית השנייה.
סיאטל סיהוקס שלטה במשחק לכל אורכו בזכות הגנתה ששיתקה את ניו אינגלנד פטריוטס, היא השיגה שש הפלות של מיי, שתי אינטרספשן ופאמבל אחד.
המחצית הסתיימה ביתרון 9–0 לסיאטל כתוצאה משלושה שערי שדה וגדל ל-12–0 לאחר שער שדה נוסף ברבע השלישי.
ברבע האחרון של המשחק השיגה סיאטל את הטאצ'דאון הראשון במסירה של דארנולד לאיי ג'יי ברנר והיא עלתה ליתרון 19–0. ניו אינגלנד הגיבה בטאצ'דאון מהיר משלה, אך בהמשך מסירתו של מיי נחטפה לטאצ'דאון הגנתי וסיאטל עלתה ליתרון 29–7. מסירה לטאצ'דאון של מיי לראנינג בק רמונדרה סטייבנסון חתמה את תוצאת המשחק 29–13.
קנת ווקר, הרץ האחורי של סיאטל נבחר ל-MVP לאחר שהשיג 135 יארד בריצה ועוד 26 יארד בתפיסה.
המשחק שודר ברשת NBC ובשירות הסטרימינג Peacock של הרשת.
"ספוט" פרסומת (30 שניות) נמכר בסכום של מעל 7 מיליון דולר.
את מופע המחצית של הסופרבול נבחר להוביל הראפר באד באני שהתארח בסופרבול LIV במופע בהובלת שאקירה וג'ניפר לופז, הוא אירח בהופעה את ליידי גאגא (שרה את Die with a Smile) ואת ריקי מרטין.
להקת גרין דיי הופיעה במופע המקדים למשחק, צ'ארלי פות' שר את המנון ארצות הברית וברנדי קרלייל שרה את America the Beautiful.
נשיא ארצות הברית דונלד טראמפ ביקר את הבחירה בבאד באני ובגרין דיי (שמזוהים עם ביקורת על הנשיא ומדיניותו) וקרא לה בחירה איומה שזורעת שנאה.
סופרטוניקה במוזיקה, היא המדרגה השנייה בסולם דיאטוני, כלומר, הצליל השני בסולם.
בדו מז'ור הסופרטוניקה תהיה רה.
לחלופין הסופרטוניקה היא הדרגה ההרמונית השנייה בסולם, כלומר האקורד המשולש שהשורש שלו הוא הצליל השני.
כך בדו מז'ור הסופרטוניקה תהיה רה, פה, לה.
הסופר טוניקה היא צליל לא יציב, היות שהיא לא חלק מהמשולש של הטוניקה, והיא יכולה להפתר למעלה למדיאנטה או למטה לטוניקה.
האקורד של הסופרטוניקה הוא אקורד מינורי, כשהסולם מז'ורי (בדו מז'ור, רה פה לה) או אקורד חצי מוקטן כשהסולם מינורי (בדו מינור, רה פה לה במול).
בשני המקרים, בהרמוניה המסורתית נהוג להכפיל את הטרצה של האקורד (פה), וההיפוך הנפוץ שלה הוא סקסטאקורד.
כמו כן, זהו אקורד שמקבל באופן נפוץ ספטימה.
בשביל הסופרטוניקה הספטימה היא צליל הטוניקה, כלומר רה פה לה דו, בסולם דו מז'ור.
תפקודה ההרמוני הוא של מתח מתון.
דרגת הסופרטוניקה דומה בצליליה לצלילי דרגת הסובדומיננטה (הדרגה הרביעית), והיא מהווה דרגה משנית לדרגה זו.
דרגה זו מובילה לרוב אל דרגת הדומיננטה (הדרגה החמישית), בדומה לתפקיד הסובדומיננטה.
אחת הסיבות לשימוש הנפוץ כל כך בסופרטוניקה היא שכדי לעבור מסובדומיננטה לדומיננטה, השורש של האקורד עולה במדרגה אחת, מ-4 ל-5. זהו מהלך חלש, גם מבחינת הולכת קולות, יש לו נטייה להיות מקבילי, וגם מבחינות אחרת.
לעומת זאת, השורש של הסופרטוניקה נמצא קוורטה מתחת לשורש של הדומיננטה, כך שבמהלך 2 ל-5 יש עליה בקורטה, שזהו המהלך החזק ביותר (הוא דומה למהלך של קדנצה, מחמישית לראשונה).
יתרון נוסף, אם כי נחות בחשיבותו, הוא שהסופרטוניקה מאפשרת גיוון צבעים.
הדרגה החמישית והראשונה בסולם מז'ורי, שתיהן מז'וריות, וכמוהן גם הרביעית.
אך הדרגה השנייה היא דרגה מינורית, שימוש בה מוסיף עוד גוון של צבע של אקורד.
בהולכת הקולות הפשוטה ביותר, אקורד סופרטוניקה במצב סקסטאקורד נפתר לאקורד דומיננטה כך: הבס עולה 4 ל-5, השורש 2 נשאר, הקוינטה 6 עולה ל-7, וההכפלה של הטרצה נשארת ונהיית לספטימה של האקורד החדש.
אולם נהוג מאוד שהסופרטוניקה תופיע כקוינטסקסט אקורד בקדנצה.
במקרה שכזה היא תיפתר כך: הבס עולה, 4 ל-5. השורש 2 נשאר, הקוינטה 6 יורדת ונהיית הספטימה 4, והספטימה 1 יורדת ונהיית לטון המוביל 7.
בג'אז החשיבות של הסופרטוניקה גדולה במיוחד.
יחידת ההגיון הבסיסית של ההרמוניה הג'אזית הפשוטה היא מה שנקרא 2 - 5 - 1. סופרטוניקה, דומיננטה וטוניקה.
כך בג'אז יש עמודי תווך של הרמוניה חשובה, והמעבר מאחד לשני באופן רגיל מתקיים כטוניסיזציה, כלומר עם ה2 - 5 - 1. כלומר במקום לעבור מראשונה לשישית, יהיה קודם הסופרטוניקה של השישית, אז הדומיננטה של השישית, ורק אז השישית.
פעמים רבות יופיע רק ה 2 - 5 ויורגש המעבר לסולם החדש, אבל אז החמישית תהפוך למינורית, ותהיה כעת הסופרטוניקה למהלך 2- 5 - 1 חדש.
למשל בסטנדרט סטלה באור הירח, שכתוב בסי במול מז'ור, ההרמוניה מתחילה ממי חצי מוקטן, ואז לה דומיננטי (כלומר, 2 - 5 של רה מינור, הדרגה השלישית בסולם) אבל במקום להפתר לרה, מגיע דו מינור, הוא הסופרטוניקה של הסולם הראשי, אחריו פה דומיננט, הדומיננטה של הסולם הראשי.
אז במקום להפתר לסי במול, מופיע האקורד פה מינור, שהופך את פה לסופרטוניקה, ואחריו באמת מופיע סי במול דומיננט, שהוא הדומיננטה של הרביעית, שמגיעה מיד - מי במול מז'ור.
כלומר כל המהלך הזה, היה הרחבה גדולה של הרביעית, בעזרת מהלכי 2 - 5 - 1.
סוּפְרָגִּ'יזְם (מאנגלית: Suffrage – זכות הצבעה) הייתה תנועה שפעלה בשלהי המאה ה-19 וראשית המאה ה-20 במספר מדינות דמוקרטיות ב למען מתן זכות בחירה לנשים, זכות אשר לא הייתה נהוגה באותה תקופה.
פעילות התנועה היו בעיקר נשים אשר נודעו כתנועת הסופרג'יסטיות, או בקיצור סופראג'יסטיות, ופעילותן התבססה על הפגנות, נאומים, מאמרים ומרי פסיבי, אך הן נתפסו בציבור כמורדות ומשנות סדרי עולם.
המאבק נשא פרי בסופו של דבר, כאשר במהלך המאה ה-20 הוענקה זכות בחירה לנשים בכל המדינות בהן מתקיימות בחירות - שינוי עצום ביחס לנשים ובמעמדן המשפטי לעומת המצב הקודם.
בסוף המאה ה-18 חלו שלוש מהפכות: המהפכה התעשייתית, המהפכה האמריקאית והמהפכה הצרפתית שהפיצו ומיסדו רעיונות של אינדיבידואליזם ודמוקרטיה, נאורות, שוויון וחירות.
רעיונות אלה יצרו מציאות דואלית לנשים: התפתחות מעמדו של האינדיבידואל וזכויותיו כאדם מצד אחד, מול אפליית נשים שלא זכו לאותן זכויות אזרחיות ופוליטיות, ולאותן הזדמנויות חינוכיות, כלכליות וציבוריות מהן נהנו גברים.
על רקע זה החלה התעוררות תנועות פמיניסטיות ברחבי אירופה וארצות הברית.
במהלך המאה ה-19 חל שיפור במעמדן של הנשים אך עדיין, במרבית המדינות, לא ניתנה לנשים זכות להשתתף בהליך דמוקרטי, לבחור ולהיבחר למוסדות שלטון.
סוגיית זכות בחירה לנשים נתפסה כאיום על הסדר החברתי וכאיום על ייעודן "האימהי" של הנשים.
הראשונות לפרוץ את חומות הנורמה בדרישה לזכויות אזרח שוות לנשים, ביניהן הזכות להצביע, היו נשות ארצות הברית.
המאורע המסמן את ראשית התנועה הסופרג'יסטית הוא ועידת סנקה פולס שנערכה בתאריכים 19–20 ביולי 1848, בסנקה פולס, ניו יורק.
בוועידה הוצג מנשר שנכתב על ידי שתיים ממארגנות הוועידה, אליזבת קיידי סטנטון וסוזן ב.
אנתוני, "הצהרת העמדות", שדרש להכיר באמנציפציה לנשים וזכויות השוות לאלה של הגברים.
הסעיף התשיעי שדרש להכיר בזכות הבחירה לנשים היה היחיד שעורר מחלוקת והצליח להתקבל בזכות תמיכת הפעיל בתנועה לביטול העבדות, פרדריק דאגלס.
את השם "סופרג'יסטיות" טבע הדיילי מייל (The Daily Mail) ב-1906 ככינוי גנאי.
למרות זאת השם אומץ בחום על ידי הנשים הלוחמות והפך לשם המאבק.
בעיני הציבור המושג "סופרג'יסטיות" מזוהה בעיקר עם הזרם הרדיקלי של התנועה שדגל בפעילויות מיליטנטיות בממלכה המאוחדת.
המאבק למען זכות הבחירה לנשים היה קיים בכל הדמוקרטיות המערביות, אך בלט במיוחד בארצות הברית ובממלכה המאוחדת.
המנהיגות הראשונות של הסופרג'יסטית בארצות הברית היו ברובן נשים פרוטסטנטיות, עירוניות, משכילות, ממעמד הביניים, שכבר היו בעלות ניסיון ציבורי בשל השתתפותן בתנועות פוליטיות כמו התנועה לריסון בשתיית אלכוהול והתנועה לביטול העבדות.
לאחר כנס סנקה פולס המשיכו נשות התנועה בפעולות להעלאת זכות הבחירה לנשים לסדר היום הפוליטי כמו: נסיעות בכל רחבי ארצות הברית ואירופה, נאומים במקומות רבים, ניסוח הצעות חוק לפרלמנט האמריקאי, חיבור עצומות לממשלה, ארגון הפגנות, פרסום מאמרים בעיתונות הקיימת או בעיתונים שהן ייסדו.
כחלק מהמאבק נוסד ב-1869 ההתאחדות הלאומית למען זכות הבחירה לנשים (NWSA), על ידי אליזבת קיידי סטנטון וסוזן ב.
בשנת 1890 התאחד עם ארגונה של לוסי סטון ונוצרה מסגרת ארגונית חדשה – ההתאחדות הלאומית האמריקנית למען זכות הבחירה לנשים (NAWSA) ארגון שבסופו של דבר הוביל את נשות ארצות הברית להשגת זכות הבחירה.
במשך השנים הצטרפו למאבק נשים רבות ומגוונות.
אחת מהן הייתה סוג'ורנר טרות', אישה שחורה, שפחה לשעבר שפעלה למען ביטול העבדות.
טרות' הייתה שותפה למאבק למען זכות הבחירה לנשים והראשונה מבין נשים שחורות נוספות שהצטרפו בעקבותיה למאבק.
בנובמבר 1872 השתתפו סוזן ב.
אנתוני ועוד ארבע עשרה נשים בבחירות לקונגרס של ארצות הברית.
אנתוני חשבה כי לא יתירו לה להצביע ואז תוכל לתבוע על הפרת זכויותיה כאזרחית המדינה.
אך אנתוני נעצרה והובאה למשפט.
כשנמצאה אשמה, השתמשה בבמת המשפט כדי לנאום ולקדם את מטרות התנועה.
בממלכה המאוחדת ניהלו הנשים את המאבק לזכותן לבחור בתהליך ארוך במאה ה-19 להרחבת זכות הבחירה לגברים שהתבססה עד אז על רכוש באמצעות חוקי רפורמה.
לקראת העברת חוק הרפורמה השני, חתמו 1,499 נשים על עצומה לפרלמנט של הממלכה המאוחדת בה הן דרשו כי השינוי בזכות הבחירה יחול גם על הנשים.
לאחר כישלון העצומה הוקמה האגודה הלאומית לזכות הבחירה לנשים NSWS) National Suffrage Women Society) בהנהגתה של לידיה בקר, אשת מדע ממנצ'סטר.
לתנועה הסופרג'יסטית של הממלכה המאוחדת היו כמה יתרונות משמעותיים על התנועה בארצות הברית.
המאבק היה מכוון למוסד אחד מדיני, הפרלמנט הבריטי, ולא לכמה בתי מחוקקים ברמת מדינה וברמה הפדרלית.
כמו כן, נשים וארגוני נשים בולטים הצטרפו במהירות למאבק ולא לאורך שנים כמו בארצות הברית.
אחת מהנשים המשפיעות שהצטרפו למאבק הייתה ג'וזפין באטלר שעמדה בראש התנועה נגד מיסוד הזנות וסחר בנשים.
בעקבות הצטרפותם של אנשי שם למאבק כמו מיל ובאטלר גברה התמיכה הפוליטית במתן זכות הבחירה לנשים.
בשנת 1870 ייסדו שתי נשים בריטיות, לידיה בקר ו-Jessie Boucherett, את "הירחון למען הצבעת נשים" (Women's Suffrage Journal).
העיתון פרסם ידיעות הנוגעות לכל תחומי החיים של נשים, והתמקד במיוחד בנושאים שהדגימו את התמיכה בקרב האוכלוסייה הכללית ברעיון של הצבעת נשים, וכן סיפק עצות ביחס להכנת עצומות לבתי הנבחרים.
העיתון פעל במשך 20 שנה עד למותה של בקר בשנת 1890.
מתחילת המאה ה-20 ועד סוף מלחמת העולם הראשונה חל שינוי במאבק למען זכות הבחירה.
שני גורמים מרכזיים לכך היו מתן זכות בחירה לנשים במדינות מסוימות במערב, החלוצה בהן ניו זילנד ב-1893 ומספר מדינות בארצות הברית, והתחלפות הנהגת הנשים.
הנושא התפרסם וקיבל לגיטימציה במדינות רבות במערב.
בנוסף לעשייה הקיימת, חיבור ספרים, הוצאת מאמרים לעיתונות ונאומים, הצעות חוק, התווספו דרכי פעולה חדשות אקטיביסטיות יותר, שכללה לפעמים פעולות בלתי חוקיות ואלימות (כלפי רכוש לא בני אדם).
בעקבות מותה של לידיה בקר ב-1890, נבחרה מיליסנט גארט-פוסט לנשיאת ה-NSWS.
בשנת 1897 איחדה פוסט את כל הארגונים שפעלו למען זכות הבחירה במסגרת ארגון חדש - "האיחוד הלאומי של הארגונים למען זכות בחירה לנשים" NUWSS (National United Women's Suffrage Societies), שהפך לארגון המרכזי שפעל למען זכויות נשים בממלכה המאוחדת.
ב-1903 הקימה אמלין פנקהרסט עם בנותיה כריסטבל וסילביה את איגוד הנשים החברתי והפוליטי (WSPU, Women Social Political Union).
המונח "סופרג'יסטיות" מזוהה עד היום עם תנועה זו בשל פעולותיה הרדיקליות.
עד שנת 1905 התמעט העניין של העיתונות בממלכה המאוחדת בנושא זכויות הנשים.
בשנת 1905 חברות ה-WSPU החליטו על טקטיקות חדשות ונועזות יותר כדי לזכות בתשומת לב ציבורית ולקדם את עניינן.
קו המאבק של פנקהרסט וחברותיה היה בלתי מתפשר, והן טענו כי כל עוד אין לנשים זכות הצבעה ויכולת ייצוג בפרלמנט והממשל, הן לא תשתפנה פעולה עם מוסדות המדינה.
קריסטבל ואנני נמצאו אשמות בתקיפה ונקנסו ב-5 שילינג האחת.
משסירבו לשלם הן נשלחו לכלא.
פרשה זו גרמה לזעזוע בממלכה המאוחדת.
על אף תשומת הלב הציבורית הרבה שהשיגו נשות ה-WSPU, הרוב המוחץ של נשות התנועה הסופרג'יסטית המשיך לזהות עצמן עם ארגון ה-NUWSS: כך, בשנת 1913, תחת ארגונה של פנקהרסט התאגדו בסך הכול כ-2,000 פעילות, ואילו תחת ארגון ה-NUWSS התאגדו כ-50,000.
בשנת 1907 ארגן NUWSS את מצעד הבוץ שהיה המצעד הפומבי הראשון למען תמיכה במתן זכויות הצבעה לנשים.
שם המצעד ניתן לו לאחר התרחשותו, בשל תנאי מזג האוויר הקשים בהם נערך.
אף על פי כן, הוא תואר לרוב כמצעד שמח.
המצעד היה מגוון מאוד מבחינה חברתית ומארבעים ארגונים שונים שהתאספו מכל רחבי הממלכה המאוחדת.
כמו כן בחברה הבריטית באותה תקופה היה מקובל לחשוב כי נשים סולדות מלהציג עצמן בציבור, ולכן קיום המצעד שידר תחושת נחישות של הנשים.
היבטים אלה גרמו לתשומת לב מצד העיתונות.
בעקבות הכיסוי בעיתונות והתגובות החיוביות נערכו עוד מצעדים.
המצעדים משכו קהל עצום בגודלו – מאות אלפי צופים ובמקביל – עיתונאים שסיקרו את האירוע.
הסיקור העיתונאי עזר להעביר מסר על פיו כל סוגי הנשים רצו להצביע, ולא רק נשים צעקניות, היסטריות ולא נשיות, כפי שתוארו בקריקטורות בעיתונים ונתפשו בעיני הציבור בדרך כלל.
חברות "איגוד הנשים החברתי והפוליטי" בראשות פנקהרסט, נקטו בפעולות מחאה רבות החל מהפגנות, הפרעות לפגישות פוליטיות, הפרעות סדר ועד להשחתת רכוש ציבורי, ניפוץ חלונות ראווה, קשירת עצמן לפסי רכבת, הצתות והפצצות.
הארגון היה אחראי לפעולות דוגמת: פיצוץ מנזר ווסט מיניסטר, פיצוץ בנק אנגליה בלונדון, שיסוע ציור של ונוס וניפוץ הזכוכית המכילה את תכשיטי הכתר.
פעולות אלו הובילו למאסר של פעילות בגין הפרעות סדר ועבירה על החוק.
מהסופרג'יסטיות נשללה הזכות להיות מוכרות כאסירות פוליטיות וכמחאה פתחו בשביתות רעב בעודן בכלא.
הראשונה הייתה מאריון וואלאס דונלופ ששוחררה לאחר 91 שעות שביתה.
כתגובה החילו עליהן רשויות החוק מדיניות של האכלה בכפייה ולאחר מכן חוקקו את חוק האסירים המשחרר את האסירים השובתים ברגע שבריאותם מדרדרת ומחזיר אותם אל הכלא ברגע שבריאותם משתפרת.
אליס הוקינס נעצרה מספר פעמים, אליס מורגן רייט שהייתה פעליה אמריקאית נעצרה עבור השתתפות בהפגנה.
חידוש נוסף של הסופרג'יסטיות היה הקמת ארגונים בינלאומיים לקידום המטרה המשותפת דוגמת ברית הנשים הבינלאומית למען זכות הצבעה IWSA.
אחת הפעילות המיליטנטיות ביותר באותה תקופה הייתה אמילי דייוויסון שהייתה מורה ופעילה ב-WSPU.
בשנת 1909, בגיל 37, היא נעצרה לראשונה בעת שניסתה למסור עצומה לראש הממשלה הרברט הנרי אסקווית'.
מאז היא נעצרה לעיתים תכופות ונאסרה תשע פעמים בגין תקיפות, זריקת אבנים, הצתות ועוד.
מהלך התנגדותה להזנה גרם לה לנזק גופני ניכר.
בשנת 1913 דייוויסון התפרצה למרוץ אפסום דרבי, ונדרסה למוות על ידי סוסו של ג'ורג' החמישי, מלך הממלכה המאוחדת.
דבר זה גרם לזעזוע ציבורי רחב.
בארצות הברית תפסו את ההנהגה קארי צ'פמן קאט, אנה האוורד שו ואליס פאול, שהיו שלושתן פעילות ב-NAWSA.
לאחר שפאול חזרה מהממלכה המאוחדת, שם לקחה חלק במאבק האלים ואף נאסרה.
בהשפעת ביקורה בממלכה המאוחדת היה ארגונה רדיקלי יותר בשיח ובמעשים.
אחד האירועים הבולטים היה צעדה של 5,000 נשים בוושינגטון בשנת 1913, יום לפני השבעת וודרו וילסון לנשיאות ארצות הברית.
בשנת 1916 היא ייסדה את מפלגת הנשים הלאומית.
ב־1914, עם פרוץ מלחמת העולם הראשונה, הודיעו רוב המנהיגות הסופרג'יסטיות על הפוגה במאבקן בשל תחושה פטריוטית ונטלו חלק במאמץ המלחמתי.
הגיוס הנרחב בשעת המלחמה גרם למחסור בידיים עובדות אותו מילאו הנשים שפעלו בכלכלה ובסעד, בעורף ובחזית.
התגייסות זו העלתה את ערך הנשים בפני עצמן ובפני הציבור שתמיכתו הלכה וגברה לאורך שנות המלחמה.
הגיוס הנרחב במהלך מלחמת העולם הראשונה גרם למחסור בידיים עובדות אותו מילאו הנשים שפעלו בכלכלה - פעילות זו הובילה למתן הזכות לבחור ולהיבחר בממלכה המאוחדת ב-1918 - אך זכות זו הייתה מוגבלת לנשים מגיל 30 בעלות רכוש.
הזכות הורחבה לכל הנשים מעל גיל 21 בשנת 1928. בארצות הברית, ב-1920 עבר התיקון ה-19 לחוקת ארצות הברית המעניק את זכות הצבעה מלאה לנשים.
המאבק הוביל למתן זכות בחירה לנשים בדמוקרטיות רבות ונוספות.
שווייץ הייתה למדינה הדמוקרטית המערבית האחרונה להעניק זכות בחירה לנשים וזאת ב-1971.
הסרט מלאכיות מברזל הוא סרט טלוויזיה אמריקאי משנת 2004 המתאר את המאבק הסופרג'יסטי בארצות הברית עד תיקון החוקה בשנת 1920, התיקון ה-19, המעניק זכות הצבעה מלאה לנשים.
אחד מרגעי השיא בסרט הוא תיאור שביתת הרעב של הסופרג'יסטיות בבית הכלא, תוך שהן פורצות בשירה אדירה של שיר הקאנטרי המעגל לא יישבר .
הסרט "סופרג'יסטיות" הוא סרט דרמה היסטורית, שיצא לאקרנים בשנת 2015, המתאר את מאבקן של הנשים הבריטיות לשוויון מגדרי בזכות ההצבעה בבריטניה, בתחילת המאה ה-20.
בעוד שהסרט מלאכיות מברזל נאמן לתיאור ההיסטורי ולדמויות ההיסטוריות שהניעו את המאבק בארצות הברית, הרי שהסרט סופרג'יסטיות משלב דמויות היסטוריות עם דמויות בדיוניות.
סוֹפְרוֹנְיוּס היה הפטריארך האחרון של ירושלים בתקופה הביזנטית.
כיהן בין השנים 634–638. זכרונותיו מהווים מקור היסטורי חשוב ביותר לתקופה זו.
בעת כיבוש ירושלים בידי הפרסים בשנת 614, ברח סופרוניוס ממדבר יהודה למצרים.
בשנת 619 הוא הצטרף למנזר תאודוסיוס שבמדבר יהודה.
בשנת 634 התמנה לפטריארך ירושלים (במקום מודסטוס) והחזיק בתפקיד זה בזמן הכיבוש הערבי של ארץ ישראל בשנת 636.
נאמר עליו כי מת מצער מיד לאחר כניעתה של ירושלים למוסלמים בשנת 638, בתחילתה של התקופה המוסלמית המוקדמת בארץ ישראל.
סופרוניוס עמד בראש מקבלי פניו של הח'ליפה עומר בן אל-ח'טאב, שהגיע לירושלים כדי לקבל את כניעתה.
סופרוניוס כתב שתי קינות ("אנאקראונטיקון", Anacreontica) על ירושלים בעקבות הכיבוש הפרסי, שמשמשות מקור להבנת מאורעות הכיבוש.
בקינה אחת הוא מתאר את הקרב ואת הטבח שעשו הפרסים בתושבי העיר, ובקינה השנייה הוא מתאר את נפילת הצלב הקדוש בידי ח'וסרו השני ואת החזרתו לירושלים.
סופרבוס הסעים ותיור בע"מ המוכרת בשם המקוצר סופרבוס היא חברת תחבורה ציבורית בבעלות משפחת בליליוס, אשר הוקמה בשנת 2000 כחלק מפתיחת שוק התחבורה הציבורית בישראל לתחרות.
לחברה משרדים בירושלים, חיפה, עפולה ויקנעם עילית, בבעלותה כ-600 אוטובוסים והיא מפעילה חניונים ומוסכי שירות.
לחברה גם חברת בת בשם "סופרבוס היסעים ותיור", המשמשת לביצוע נסיעות פרטיות ולתיירות פנים בכל רחבי הארץ, באמצעות כ-45 אוטובוסים.
סופרבוס היא החברה החמישית בגודלה בישראל בכמות הנסיעות המבוצעות.
החברה מסיעה למעלה מ-20 מיליון נוסעים בשנה באמצעות למעלה מ-5000 נסיעות יומיות, בקווים העירוניים והבינעירוניים.
בנוסף, מפעילה החברה קווים מיוחדים להסעת תלמידים.
אשכולות ההפעלה של סופרבוס מתחלקים ל-4 אשכולות:
אשכול ירושלים: מפעילה כשליש מכל קווי האוטובוס העירוניים בירושלים.
אשכול העמקים: קווים עירוניים, בינעירוניים ואזוריים בערים: יקנעם עלית, קריית טבעון, דאלית אל-כרמל-עוספיה, עפולה, בית שאן, מגדל העמק, טבריה, הגליל התחתון ועמק יזרעאל
מטרונית חיפה: 5 קווי המטרונית בין חיפה לנשר, קריית מוצקין וקריית אתא.
אשכול דרום גוש דן: קווים עירוניים בחולון, ראשון לציון, תל אביב יפו, ובת ים
האשכול הראשון שהפעילה החברה הוא אשכול "מתיתיהו" הכולל את הערים: רמלה, לוד, מודיעין עילית ושוהם, אותו הפעילה בין השנים 2002 -2013, אז זכתה באשכול חברת קווים.
החברה עתרה לבג"ץ בטענה לפגמים במכרז ושזכייתה של חברת קווים במכרז זה היא מרומה, אך בג"ץ דחה את העתירה וקווים החלה להפעיל את האשכול כמתוכנן.
בשנת 2009 זכתה סופרבוס במכרז אשכול "בית שמש ופרוזדור ירושלים", בשנת 2020 חברת נתיב אקספרס ותנופה זכו במכרזי תחבורה מחודשים באשכול בית שמש ופרוזדור ירושלים, נתיב אקספרס החליפה את סופרבוס באשכול בית שמש ביולי 2021 וחברת תנופה החליפה את סופרבוס באשכול פרוזדור ירושלים באוקטובר 2021.
במרץ 2014 זכתה החברה במכרז להפעלת אשכול "העמקים" של משרד התחבורה במקום המפעילים "אומני אקספרס", "קווים" ו"אלקטרה-אפיקים", לקראת כניסתה להפעלת האשכול, הצטיידה החברה בכ-50 אוטובוסים בהרכבה מקומית של חברת מרכבים מדגם מארס על שלדת מרצדס-בנץ OC500, וכן ייבאה אוטובוסים מתוצרת גולדן דרגון הסינית, שבהמשך הזמן הפכה לספקית האוטובוסים העיקרית שלה.
בדצמבר 2014 החלה סופרבוס בהדרגה להתחיל להפעיל את אשכול "העמקים" כאשר החלה בהפעלת אשכול יקנעם במקום חברת אומני אקספרס.
בחודש מרץ 2015 החלה להפעיל את אשכול עפולה במקום חברת קווים ובחודש יולי 2015 השלימה את כניסתה לאשכול כאשר החלה להפעיל את קווי טבריה והסביבה במקום חברת "אלקטרה-אפיקים".
פעילות החברה בעמקים גדלה ב-2016 עם פתיחתה המחודשת של רכבת העמק באוקטובר 2016, כשהחברה הפעילה קווי הזנה אל תחנות הרכבת.
מרבית קווי ההזנה הם בעפולה וסביבתה שכוללת קווים עירוניים, קווים מיישובי הסביבה וקווים בינעירוניים מנצרת ונוף הגליל לתחנת הרכבת עפולה, כן הופעלו מספר קווי הזנה בבית שאן, מגדל העמק ואזור יקנעם עילית.
ביוני 2017 התגלו ליקויי בטיחות חמורים באוטובוסים מתוצרת גולדן דרגון של החברה שכללו תקלות במערכת ההיגוי והבלימה, בדלתות, במערכת החשמל ובמושבי הנוסעים.
בעקבות תלונות רבות של נהגים פשטה המשטרה על אוטובוסים של החברה בעפולה והורידה מהכביש 18 אוטובוסים עם ליקויי בטיחות חמורים.
במקביל עוכבו לחקירה נהגים, סדרנים, קצין הבטיחות וגם מנכ"ל החברה, זאת בנוסף לתלונות הנהגים על העסקתם למעלה מ-14 שעות.
באוגוסט 2017 בוצעה רפורמה בקווי החברה במגדל העמק שכללה שדרוג רשת הקווים העירונית וממנה אל תחנת רכבת כפר ברוך ופארק תעשיות שגיא 2000, יחד עם הגברת התדירות.
בינואר 2021 זכתה סופרבוס במכרז להפעלת קווי המטרונית בחיפה והקריות במקום דן בצפון.
בנוסף לקווי המטרונית שהיו קיימים עד ינואר 2021, התחייבה סופרבוס במסגרת המכרז להפעיל שני קווים נוספים - אחד המחבר בין הקריות למרכזית חוף הכרמל דרך מנהרות הכרמל ואחד לנשר.
סופרבוס החלה להפעיל את קווי המטרונית ב-15 באוקטובר 2021 באמצעות כ-121 אוטובוסים מפרקיים חדשים מתוצרת גולדן דרגון ואוטו-קאר, כאשר 50 מהם חשמליים.
בפברואר 2021 זכתה סופרבוס במכרז ירושלים - מרכז הכולל כשליש מהקווים העירוניים בירושלים, בעיקר במרכזה.
במסגרת המכרז יעבור אשכול לידי החברה בהדרגה החל מאוקטובר 2021 ועד 2023. לקווים הקיימים באשכול יתווספו כ-30 קווים חדשים, בין השאר קווים ישירים לאזורי התעסוקה.
החברה תפעיל באשכול כ-400 אוטובוסים.
החברה החלה בהפעלת מספר קווים ביולי 2021.
כמו כן, יחלו לפעול קווים חדשים: קו 13 - מבאר יעקב לאזור התעשייה חולון דרך ראשון לציון וקו 199 - מאזור התעשייה הדרומי בבת ים למרכז העיר חולון.
המכרז עצמו כולל הפעלה באמצעות כ-430 אוטובוסים חשמליים..
ב-26 בדצמבר 2025 החלה החברה להפעיל את השירות באשכול בשלב ראשון באמצעות קווים: 29, 85, 145 ו-146.
בעלי סופרבוס, קבוצת בליליוס, הם יבואני גולדן דרגון הסינית ועקב כך מרבית האוטובוסים בצי החברה הם מיצרן זה.
בנוסף לאוטובוסים תוצרת גולדן דרגון בצי ישנם גם אוטובוסים בהרכבה ישראלית, תוצרת וולוו ומרצדס.
כמו כן, במסגרת הפעלת המטרונית בחיפה והקריות, מופעלים אוטובוסים מפרקיים רגילים מתוצרת גולדן דרגון ואוטו-קאר ובנוסף מפעילה כ-50 אוטובוסים מפרקיים בהרכבה ישראלית תוצרת גולדן דרגון.
בירושלים מפעילה החברה אוטובוסים מפרקיים תוצרת סולאריס ובנוסף מופעלים אוטובוסים חשמליים ורגילים תוצרת גולדן דרגון בהרכבה ישראלית.
• גולדן דרגון pivot (רגיל, מפרקי)
• גולדן דרגון הארגז epsilon e (רגיל)
• גולדן דרגון מרכבים פיוניר (רגיל, מפרקי)
• סולאריס אורבינו 18 (מפרקי)
• מרצדס ספרינטר 519 (מיניבוס)
• גולדן דרגון טריומף (אוטובוס בינעירוני)
• אוטוקאר קנט c 18 (מפרקי)
קווים בולטים (רשימה חלקית לפי אתר החברה):
אשכול עמקים (כולל תתי-אשכולות יקנעם, עפולה, טבריה)
סופרגרופ (מאנגלית: supergroup) או להקת-על (בעבר היה מקובל בעברית המונח להקת צמרת) הוא מונח שהוטבע בשלהי שנות ה-60 לתיאור הרכבים מוזיקליים שהורכבו ממוזיקאים מוערכים שכבר זכו לתהילה בזכות עצמם במסגרת להקות אחרות או כאמנים עצמאיים.
המונח שאב את שמו משם האלבום Super Session מ-1968 של יוצרי הרוק האמריקאים אל קופר (ממייסדי להקת דם, יזע ודמעות), מייק בלומפילד וסטפן סטילס.
דוגמה מוקדמת נוספת היא להקת קרוסבי, סטילס ונאש, שהפכה מאוחר יותר לקרוסבי, סטילס, נאש ויאנג.
לאחר הצלחתה של להקת קרים של אריק קלפטון, שרק שניים מחבריה זכו לתהילה לפני הקמתה של הלהקה, החל המונח לשמש גם לתיאור להקות שהצליחו מסחרית בצורה יוצאת דופן, ללא קשר לתהילת העבר של חברי הלהקות.
כיום משמש המונח גם לצורכי קידום מכירות.
הניסיון מלמד שלהקות-על אינן מחזיקות מעמד יותר מתקופה של יצירת אלבום או שניים.
לפעמים הדבר נובע בשל חילוקי דעות שנוצרים בין חבריהן על רקע מאבקי אגו.
להקות אחרות נוצרות כפרויקט-צד שמראש לא נועד לשרוד לאורך זמן (כמו להקת טמפל אוף דה דוג או מד סיזן).
בדרך כלל, בלהקות אלו, לרוב חברי הלהקה יש כבר להקה אחרת פעילה וותיקה יותר, שפועלת במקביל.
המושג גם משמש לתיאור להקות שזכו להצלחה גם לאחר הקמתן, כגון: הביטלס, פינק פלויד, קווין, ג'נסיס ויס.
סופרבוק (ביפנית: アニメ 親子劇場, באנגלית: Superbook) היא סדרת אנימה יפנית בת 52 פרקים שנוצרה בשיתוף בין רשת הטלוויזיה הנוצרית CBN בארצות הברית וחברת ההפקות היפנית טאצונוקו לטלוויזיה בין השנים 1981 ל-1983.
הסדרה מספרת את סיפורם של שני ילדים, כריס וג'וי (ובעונה השנייה הצטרף גם יורי/אוריה, אחיו הצעיר של כריס), והרובוט שלהם גיזמו.
ביחד הם חוזרים בזמן באמצעות התקן הסופרבוק לתקופות שונות מהתנ"ך והברית החדשה.
שם הם פוגשים את גיבורי התנ"ך המוכרים, חווים את סיפורי התנ"ך באופן כרונולוגי וחוזרים לתקופתם כדי ליישם את שלמדו.
החל משנת 2011 מופקת סדרת אתחול של סופרבוק אשר מופקה באמצעות אנימציה ממוחשבת במקום אנימציה מסורתית.
הדמויות הראשיות של הסדרה המחודשת הן:
כריסטופר "כריס" פיפר (Christopher "Chris" Peeper) - הגיבור הראשי של הסדרה.
כריס הוא בנו של פרופסור פיפר.
ג'וי (Joy) - השכנה של כריס כפיר, וחברתו הטובה ביותר.
גיזמו הרובוט (Gizmo the Crusading Robot) - בעונה הראשונה גיזמו הוא צעצוע רובוט השייך לכריס אשר הופך לרובוט אמיתי כאשר הם מבקרים בסיפורי התנ"ך.
בעונה השנייה גיזמו הוא רובוט בגודל אדם אותו פיתח אביו של כריס.
פרופסור פרדריק "פרד" פיפר (Professor Frederick "Fred" Peeper) - ארכאולוג ואביו של כריס.
ראפלס (Ruffles) - כלבת היורקשייר טרייר הקטנה של כריס.
סופרבוק (Superbook) - ספר תנ"ך עתיק שמחזיר את כריס, ג'וי וגיזמו לתקופת התנ"ך.
הניסיון (עקידת יצחק, גם פרק 29)
בואי כלה (יצחק ורבקה, גם פרק 30)
תאומים (יעקב ועשיו, גם פרק 31)
חלום מתגשם (יוסף, גם פרקים 32–34)
חומות יריחו (גם פרק 39)
המלך הראשון (שאול, גם פרק 45)
שלמה המלך (גם פרק 50)
27-28. אברהם אבינו (עונה שנייה)
40. שווה להילחם עליו (עתניאל)
41. יד שמאל שליטה (אהוד בן גרא)
48. אמונה ואמת (דוד בורח משאול)
52. עניין של זמן (ישעיהו וחזקיהו)
סופרגראס (Supergrass) היא להקת בריטפופ מאוקספורד שבאנגליה אשר פעלה מ־1994 ועד 2010, ובהמשך חזרה לפעילות ב־2019. הלהקה זכתה למרב פרסומה עם צאת אלבומה הראשון "I Should Coco", ממנו יצאו מספר להיטים בולטים, הידוע מביניהם הוא "Alright" ששהה בראש מצעדי הפזמונים באנגליה במשך חודש.
מקורם של סופרגראס בלהקה "הג'ניפרים" (The Jennifers), שכללה את גאז קומבס בן ה־16 בשירה ואת דני גופי בן ה־18 בתופים.
הם הושפעו מלהקות בריטיות כגון הבאזקוקס, הג'אם, הקינקס והמי.
הם הוציאו סינגל אחד בשנת 1992 בשם "Just Got Back Today", ואז התפרקו.
בשנת 1993 הם הקימו את להקת תיאודור סופרגראס עם מיק קווין על הבס, גאז בשירה ובגיטרה ודני על התופים.
במהרה הם נפטרו מהמילה הראשונה ונשארו בשם המלווה אותם עד היום, סופרגראס.
בקיץ של 1994, שחררו סופרגראס את הסינגל הראשון שלהם, "Caught by the Fuzz", בחברת תקליטים מקומית וקטנה בשם Backbeat Records.
ההוצאה המוגבלת, של 250 עותקים בלבד, נמכרה בן רגע.
חברת התקליטים Parlophone החתימה אותם אצלה ושחררה מחדש את הסינגל בסתיו של אותה שנה.
סופרגראס החלו להתפרסם במהרה, והסינגלים ששחררו ב־1995, "Mansize Rooster" ו"Lenny", הגיעו למקומות גבוהים במצעדי הפזמונים בבריטניה.
האלבום שהוציאו באותה שנה, "I Should Coco", הגיע למקום הראשון במצעד האלבומים בבריטניה.
האלבום זכה לשבחים; האווירה הכללית שלו הייתה אווירה קלילה ושמחה, שהייתה שונה מלהקות הבריטפופ המובילות של אותה תקופה, כדוגמת אואזיס וסווייד שאופיינו בצליל מלנכולי וכבד יותר.
הסינגל הרביעי מהאלבום, "Alright", זכה להצלחה אדירה ונשאר בשלישייה הפותחת במצעדי הפזמונים למשך חודש.
סופרגראס הפכו בכך להיות אחת מלהקות הבריטפופ המצליחות.
לאחר שלקחו הפסקה קצרה בשנת 1996, חזרו סופרגראס לאולפנים לעבוד על אלבומם השני.
האלבום, "In It for the Money", ששוחרר בשנת 1997, זכה להצלחה מסחרית וביקורתית, אם כי היו כאלה שהופתעו מהצליל ה"אפל" יותר שלו.
ב־1998 התארחו קומבס וקווין באלבומו של דוקטור ג'ון "Anthua Zone", וגופי השתתף באלבום הבכורה של לודג'ר.
השנים שלאחר מכן (1999 והלאה)
לאחר הפסקה קצרה נוספת, חזרו הלהקה בשנת 1999 עם שחרור הסינגל "Pumping On Your Stereo", שנוצר בשיתוף עם החברה של ג'ים הנסון, ובו נראו חברי הלהקה כשגופם הוחלף בגוף דמוי־חבובות.
לאחר מכן הוציאו סופרגראס את אלבומם השלישי, שנקרא סופרגראס.
האלבום זכה להצלחה ביקורתית ומסחרית, אולם לא כמו קודמיו.
הסינגל הבא ממנו, "Moving", הגיע למקומות גבוהים במצעדי המוזיקה בבריטניה, אולם זה שבא אחריו, "Mary", לא זכה להצלחה מרובה באותה מידה, וגם הקליפ שליווה אותו נאסר לשידור בשעות היום בגרסתו המקורית.
שלוש שנים לאחר מכן, בספטמבר 2002, יצא אלבומם הבא של סופרגראס, "Life on Other Planets".
למרות ביקורות חיוביות בקרב מבקרי מוזיקה, הוא לא זכה להצלחה המסחרית של קודמיו.
אלבום זה היה האלבום הראשון שבו צוין רוב קומבס כחבר רשמי בלהקה.
עד לאותה תקופה סופרגראס נודעו כגאז קומבס, מיק קווין ודני גופי בלבד, וזאת אף שרוב קומבס ליווה אותם ברבים משיריהם ואף הופיע עימם.
ב־2004 השתתף דני גופי בהקלטת הסינגל "Do They Know It's Christmas?", שהכנסותיו נועדו לצדקה.
בשנת 2004, לרגל עשר שנים להיווסדם, הוציאו סופרגראס אלבום אוסף בשם "Supergrass is 10", שהגיע למקום החמישי במצעד האלבומים בבריטניה.
עם זאת, הם לא היו יכולים לחגוג את העשור בהוצאת אלבום חדש, בשל סיבוכים שונים: הם החליטו לעבור לאולפן הקלטות אחר, ונאלצו להמתין לבנייתו; אימם של גאז ורוב קומבס נפטרה; והסיפור המוזר ביותר, כנראה, היה סיפור פרשיית מין שכללה את דני גופי, את השחקן ג'וד לאו ואת בנות זוגם.
לפיכך, אלבומם הבא של סופגראס, "Road to Rouen", שהיה אלבום יחסית רציני ומלנכולי, יצא לאוויר העולם רק באוגוסט 2005. האלבום הגיע למקום התשיעי במצעד האלבומים הבריטי, אולם הסינגלים ממנו לא זכו להצלחה גדולה במיוחד.
סיבוב ההופעות שליווה את האלבום סחף אליו מעריצים רבים, ובכך הוכיחו סופרגראס שהם אחת הלהקות ששרדו בהצלחה את גל הבריטפופ למרות הכל.
בשנת 2008 יצא לאור אלבומם Diamond Hoo Ha.
באפריל 2010 הודיעו חברי הלהקה על סיום פעילותה, בשל מה שהגדירו "חילוקי דעות מוזיקליים".
סופרזאורוס (שם מדעי: Supersaurus; "לטאת על") הוא סוג של דינוזאור זאורופוד ממשפחת הדיפלודוקיים, שחי באמריקה הצפונית בשלהי תור היורה וייתכן שגם בתחילת הקרטיקון.
בסוג ידוע כיום מין יחיד: Supersaurus vivianae.
הסופרזאורוס היה אחד הדינוזאורים הארוכים ביותר שחיו אי-פעם וככל הנראה הזאורופוד הדיפלודוקי הגדול ביותר (ביחד עם האפטוזאורוס הכבד).
הסופרזאורוס נתגלה לראשונה בקולורדו בשנת 1972. מן הסופרזאורוס התגלו רק כמה עצמות מאובנות, ובהן עצם כתף שגובהה כשני מטרים.
העצמות התגלו בסמוך לעצמות של דינוזאור ענק אחר ממין ברכיוזאורוס, ובתחילה חשבו שהן מייצגות את אותו בעל-חיים, שלו ניתן השם "אולטראזאורוס".
מאוחר יותר סברו הפלאונטולוגים שייתכן וכמו סייסמוזאורוס מדובר בפרט זקן וענק של מין גדול במיוחד של דיפלודוקוס או בארוזאורוס, אך כיום הדעה השלטת היא שמדובר בסוג טקסונומי נפרד.
ב-1996 נתגלה במחוז קונברס בוויומינג מאובנים של שלד שלם יותר בהרבה של סופרזאורוס.
הפרט שלו היו שייכים עצמות מאובנות אלה כונה "ג'ימבו" וסימונו המדעי הוא WDC DMJ-021. תיאור מדעי של "ג'ימבו" פורסם ב-2007. בעקבות תגלית זו, בוסס סיווגו של סופרזאורוס כסוג טקסונומי נפרד.
לסופרזאורוס היה צוואר ענקי וגמיש, ראש בדומה לדיפלודוקוס, זנב שוט ארוך וגמיש, גוף בינוני, ורגליים חזקות נושאות חמש אצבעות; אחת עם טופר חד וגדול.
שיניו היו חזקות ודמויות וו, שהיו קבועות בלסתות דומות מעט ללסתות של האיגואנודון.
משערים שכאוכלי צמחים אחרים באותה תקופה, הסופרזאורוס חי בעדרים.
על-פי עצם הכתף וההשוואה למינים קרובים, מעריכים שהסופרזאורוס הגיע לאורך ממוצע של .
אף על פי שהיה ארוך מאוד, היה הסופרזאורוס קל למדי יחסית לגודלו ושקל רק 35–40 טון מטרי.
ב-2021 נתגלו מאובנים חדשים של סופרזאורוס (בהם חוליית צוואר ענקית שציונה הקטלוגי הוא BYU 9024) מהם עולה שאורכו המרבי הגיע ל-, דבר ההופך אותו לדינוזאור הארוך ביותר שידוע כיום (לשם השוואה: אורכו של הפטגוטיטאן הוא 37 מטר, ושל הארגנטינוזאורוס 30–40 מטר ושל האפטוזאורוס 26–30 מטר).
סופרבסיס הוא מושג בכימיה המתאר בסיס חזק מאוד.
על אף שאין סטנדרט המגדיר מה הוא בסיס חזק מאוד, כמו שיש לסופרחומצה, רוב הכימאים משתמשים במושג "סופר בסיס" לציין בסיסים חזקים מנתרן הידרוקסיד.
שלוש הקטגוריות העיקריות לסופרבסיסים הן:
סופר בסיס אורגני - למשל, 1,8-ביס(דימתילאמינו)נפטלין (ספוג פרוטונים) וn-בוטילליתיום
סופר בסיס אי-אורגני - בדרך כלל מלחים עם יונים שליליים עם אלקטרושליליות גבוהה (ליתיום) (כמו שרוב הסופרחומצות מורכבות מפלואור), למשל, ליתיום ניטרט
סופרבסיס מגיב עם חומצה ואף עם חומצה חלשה בתגובת סתירה אלימה ואקסותרמית ביותר.
סופרבוס היא להקת פופ רוק צרפתית שנוסדה בשנת 1999. המילה "סופרבוס" לקוחה מהשפה הלטינית ופירושה "נפלא" או "נהדר".
ז'ניפר עייאש - סולנית ומחברת השירים.
פטריס פוקון - גיטרה וקולות רקע.
מישל ג'ובנטי - גיטרה וקולות רקע.
פרנסואה אבן - גיטרה בס וקולות רקע.
להקת סופרבוס הוקמה בשנת 1999 על ידי הזמרת ז'ניפר עייאש, שבשובה מטיול בארצות הברית חיפשה נגנים ללהקה, הגיטריסט מישל ג'ובנטי והבסיסט פרנסואה אבן שניגנו יחדיו בלהקה אחרת.
מאוחר יותר הצטרפו לשלישייה הגיטריסט פטריס פוקון והמתופף גיום רוסה שבשנת 2005 הוחלף בגרג ז'אק, המתופף הנוכחי של הלהקה.
בשנת 2002 יצא אלבומה הראשון של הלהקה תחת השם "Aéromusical".
כעבור שנתיים, בשנת 2004 יצא האלבום השני "Pop'n'Gum" שהופק על ידי דייוויד סלסדו, ובשנת 2006 יצא אלבומה המצליח ביותר של הלהקה עד כה, תחת השם Wow.
הלהקה זכתה בפרס הצרפתי בטקס פרסי המוזיקה של ערוץ MTV האירופאי בשנת 2005.
סופרגירל היא דמות בדיונית של גיבורת על המופיעה בחוברות הקומיקס של חברת DC קומיקס.
דמותה נוצרה על ידי הכותב אוטו בינדר והמאייר קורט סוואן, כחלק מהמיתולוגיה של סופרמן בשנות החמישים המאוחרות.
היא הופיעה לראשונה כילדת העל בחוברת Superman #123 מאוגוסט 1958 וכסופרגירל ב-Action Comics #252 ממאי 1959.
מספר גרסאות של סופרגירל הוצגו בחוברות הקומיקס לאורך השנים, ללא קשרי המשכיות ביניהן.
המוכרת ביותר היא קארה זור-אל, בת דודתו של סופרמן מצד אביו.
כמו בן דודה, קארה היא בת קריפטון על כדור הארץ, ועקב כך מחזיקה בכוחות-על כמו תעופה וכוח גופני מוגבר.
דמותה של קארה זור-אל מתה בשנת 1985 ב"משבר בעולמות האינסופיים".
אחרי ההוצאה לאור של "המשבר בעולמות האינסופיים" הוחלט ב-DC קומיקס להתעלם מן ההמשכיות של סיפורי סופרמן וכחלק מהמחיקה, הפכה ההוצאה את סופרמן כניצול היחידי מהחורבן של קריפטון.
דמותה של סופרגירל שונתה למגוון של דמויות שונות, אך אף אחת מהן לא הייתה בת דודתו של סופרמן.
בשנת 2004 הוכנסה קארה זור-אל מחדש לסדרת סיפורי סופרמן.
דמותה של סופרגירל מדורגת במקום ה-94 ברשימת גיבורי-העל מהקומיקס מכל הזמנים, לפי IGN ובמקום ה-17 ברשימת גיבורי-העל של DC מכל הזמנים.
לויס ליין - חוברת הקומיקס הראשונה שהציגה דמות גיבורת על הדומה לסופרגירל היא "לויס ליין סופרגירל".
הסיפור פורסם בחוברת Action Comics #60 ממאי 1943. בסיפור, לויס ליין חולמת שהיא מקבלת כוחות-על הודות לעירוי דם מאיש הפלדה.
היא מתחילה קריירה משלה כ"אשת הכוח" עם חליפה דומה לזו של סופרמן.
בעקבות קו עלילה זה פורסמו סיפורים דומים סביב לויס ליין, הרוכשת לעצמה כוחות-על ומאמצת לעצמה במפורש את השם "סופרגירל" - סיפור זה הופיע כבר ב-Action Comics #156 ממאי 1951. באותו מקרה לויס ליין בטעות זוכה בכוחות-על הודות להזמנתו של לקס לות'ר.
בסיפור זה לויס עוטה פאה בלונדינית קצרה בעודה בזהותה הבדויה, כך שמראה זהה לדמותה של קארה זור-אל כסופרגירל.
קלייר קנט - בחוברת הקומיקס Superboy #78, תחת הכותרת "קלייר קנט, הידועה בשם סופרסיסטר", סופרבוי מציל אישה חוצנית בשם שאר-לה (Shar-La).
היא בתמורה הופכת אותו לילדה.
על מנת להסתגל בסמולוויל קלארק קנט מתחזה לקלייר קנט, קרובת משפחה מחוץ לעיר, שבאה לביקור אצל משפחת קנט.
במקביל, הוא משנה את דמותו הסודית לאחותו של סופרבוי, סופרסיסטר.
מוסר ההשכל הוא שלכל אחד מקום משלו - כילדה קלארק נחשף לאנשים הצוחקים עליו ולועגים לו, והוא נאלץ להוכיח שהוא טוב כתמיד.
בסוף מתגלה שהפיכת המין הייתה אך אשליה שנסכה שאר-לה, וסופרבוי לומד שלא לצחוק על נשים.
סופרגירל על-טבעית - בחוברת הקומיקס Superman #123 מאוגוסט 1958, ג'ימי אולסן משתמש בטוטם מכושף על מנת לזמן גיבורת-על שתסייע לסופרמן.
השניים לעיתים קרובות נתקלים אחד בדרכו של האחר, עד שלבסוף נפגעת הגנתו של סופרמן מאבני המטאור.
על מנת לתקן את הליקוי, ג'ימי אולסן מבקש מהטוטם שגיבורת-העל תחדל מלהתקיים.
חברת DC השתמשה בסיפור זה כדי למדוד את תגובות הציבור לגיבורת-על לצדו של סופרמן.
בחוברת זו הודפסה בשער דמותה של סופרגירל בשיער בלונדיני וחליפה כחולה-אדומה, והדפסות מאוחרות יותר הציגו אותה בשיער אדמוני וחליפה כתומה-ירוקה על מנת למנוע בלבול עם הדמות המאוחרת והקנונית של קארה זור-אל.
מאוחר יותר יצאו לאור הדפסות חדשות עם הצבעים המקוריים.
אחרי תגובות טובות לדמותה של סופרגירל כדמות על-טבעית, נוצרה סופרגירל המקורית הראשונה, קארה זור-אל, בחוברת Action Comics #252 ממאי 1959, שנכתבה על ידי אוטו בינדר (שכתב גם את מרי מארוול, אחותו של קפטן מארוול).
סופרגירל, כמו מרי מארוול, היא נערה מתבגרת המייצגת גרסה נשית לגיבור-על קיים.
היא לובשת חליפה דומה לזו של סופרמן, חוץ מהתחתונים הצמודים שהוחלפו בחצאית מיני.
אוטו בינדר יצר לפי אותו מודל גם את דמותה של מיס אמריקה, גיבורת-על של חברת מארוול קומיקס שלפעמים הייתה סיידקיק של קפטן אמריקה.
קארה זור-אל היא השורדת היחידה מהעיר ארגו בכוכב הלכת קריפטון.
לאחר ששרדה את פיצוץ הכוכב, קארה נשלחה על ידי אביה זור-אל לכדור הארץ לגדול אצל בן דודה קל-אל, שידוע בשם סופרמן.
על מנת שסופרמן יזהה אותה, הוריה של קארה הכינו לה חליפה הזהה לזו של איש הברזל.
על כדור הארץ קארה רוכשת כוחות-על זהים לשל סופרמן, ובמקביל מבססת זהות כיסוי בשם לינדה לי, יתומה מבית היתומים מידוול.
לבקשת סופרמן היא הסתירה את שערה הבלונדיני מתחת לפאה חומה, על מנת לשמור על זהותה בסוד עד שתוכל לשלוט בכוחותיה במלואם.
אחרי שאומצה על ידי פרד ועדנה דנברס, סופרמן החליט שבת דודתו מוכנה למלא את תפקידה במלואה כסופרגירל.
תחת זהות הכיסוי למדה קארה בתיכון מידוול כלינדה לי דנברס.
ובשנים שלאחר מכן אחרי שלמדה באוניברסיטת סטנהופ ובאוניברסיטה בשיקגו, היא נדדה בין עבודותיה מספר פעמים, כיועצת סטודנטים, עיתונאית ושחקנית טלוויזיה באופרת סבון.
את זהותה הסודית כסופרגירל היא מגלה רק לסופרמן, להוריה המאמצים ולחברי ליגת הצדק בה הייתה שותפה לזמן מה.
לקארה היו מספר בני זוג, כולל ריצ'רד (דיק) מלוורן, ג'רו המרבוי מאטלנטיס וברייניאק-5 החבר בליגת הצדק.
למרות זאת, היא התחייבה בראש ובראשונה לעבודתה כסופרגירל.
בני לוויה נוספים במלחמתה בפשע הם סטרִיקי, חתולהּ הג'ינג'י של סופרגירל הרוכש כוחות-על זמניים כתוצאה מחשיפה ל-"X-קריפטונייט", ו"קומט הסופר-סוס" (קנטאור לשעבר).
כמו כל הקריפטונים, קארה פגיעה לקריפטונייט.
בין החודשים אפריל 1985 למרץ 1986 הוציאה DC מיני-סדרה של חוברות עלילתיות שליוו את המשבר בעולמות האינסופיים, בה נהרגו ואף נמחקו דמויות חשובות.
בחוברת מספר 7 מאוקטובר 1985, סופרגירל הקריבה את חייה למען הצלת סופרמן והמולטי-יקום מהרס.
בעקבות מחיקת המשבר, DC ראתה לנכון שסופרמן יישאר אחרון הקריפטונים, וכתוצאה מכך קארה לא הופיעה עוד.
בשונה ממספר דמויות שנהרגו במשבר, נדמה שאיש אינו זוכר שקארה אי פעם התקיימה.
רק כאשר דונה טרוי או (בכינוי המוכר יותר שלה וונדר וומן) נולדה מחדש וירשה את גלגל המבשר, היא נזכרה בקארה זור-אל וקורבנה.
DC קומיקס רצתה שסופרמן יהיה השורד האחרון של קריפטון אחרי המחיקה של המשבר בעולמות האינסופיים.
על מנת לשמור על יחודו כשורד בודד, כשסופרגירל הוצגה מחדש לאחר המשבר, ניתן לה מקור קריפטוני לא מוכר.
לאחר מספר קווי עלילה שהרחיקו את סופרגירל מקריפטון, DC הניחה לרעיון שסופרמן יהיה השורד האחרון של קריפטון ואפשרה את חזרתה של קארה זור-אל, כבת דודתו של סופרמן וכשורדת נוספת מפלנטת קריפטון.
להלן המהפכים שעברו על דמותה של סופרגירל מהמשבר ועד חזרתה לדמותה הקנונית:
אחרי המשבר נכתבו מחדש קורותיה של סופרגירל.
היא לא הוזכרה יותר כבת דודתו של סופרמן או כקריפטונית.
בחוברת סופרמן מספר 16 מאפריל 1988 נוצרה סופרגירל חדשה וסינתטית (תוצר פרוטופלזמה) על ידי לקס לות'ר, ונקראה "מטריקס".
ליצור החדש השתיל לקס את זכרונותיה של לאנה לאנג, וסופרגירל זו יכלה לשנות את צורתה ללאנה לאנג.
מטריקס אפילו האמינה לזמן מה שהיא לאנה לאנג.
מטריקס לבשה חליפה דומה לשל סופרמן, אך לא היו ברשותה את אותם הכוחות של סופרמן.
היא החזיקה בכוחות כגון תעופה וכוח גופני מוגבר (כמו לסופרמן), ובנוסף היא יכלה להשתמש בטלקינזיס, שינוי צורה והסוואה, ואפילו סופרמן לא הצליח למצוא אותה.
הדמות מטריקס דמתה מאוד לאותה סופרגירל מלפני המשבר.
היא גרה בסמולוויל עם משפחת קנט, שטיפלו במטריקס כבתם.
בזמן שמטריקס הייתה חדשה בכדור הארץ היא פצחה ברומן עם לקס לות'ר עד שהבינה שהוא מרושע מלידה.
לאחר שעזבה אותו החלה בדרך חדשה, במהלכה הייתה חברה לזמן מה בחבורת הטיטאנים, ולאחר מכן עבדה לבד.
בתחילת ספטמבר 1996, חברת DC פרסמה חוברת תחת הכותרת "סופרגירל" שנכתבה על ידי פיטר דייוויד.
הקומיקס החדש עיצב מחדש את דמותה של סופרגירל הקודמת (מטריקס) על ידי מיזוגה עם בן אנוש.
מיזוג זה פתח דרך לרבים מהמאפיינים של סופרגירל טרם המשבר.
האישה עמה מטריקס התמזגה בעלת אותו שם כזהותה הבדויה של סופרגירל לפני המשבר, לינדה דנברס.
העלילה עברה לעיירה ליסברג, רמיזה לזהות הכיסוי המקורית, לינדה לי.